再和鄰幾
作者：劉敞
朝代：宋

paragraphs: 冱寒凋暮節，大雪冒神州。
氣象昏千里，光芒混六幽。
度前蚊過目，隕曠葉驚秋。
烟素長誰引，雲羅薄自浮。
勢輕低更起，影亂去還留。
玉石均朝采，珠璣共暗投。
圍城眀組練，格野亂旗旒。
模象羣形富，牢籠衆險周。
履空諳曳縱，騁望快登樓。
栖璧函珍带，裝簾耀寶鈎。
潤應何澤比，甘豈井泉侔。
萬物紛同態，繁陰慘共愁。
波聲增渤澥，原色借來麰。
邀醉時吹面，欺貧屢灑裘。
驅除夏蠱盡，排迮楚氛收。
人謝泥塗辱，家成汗漫遊。
畫圖饒粉堊，比興極歌謳。
積久風逾厲，消遲歲聿遒。
短才非子敵，秘思爲君抽。
高韻侵梁郢，煩言不可酬。